Н А Ц Р Т

На основу члана 19. став 1. тачка 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16 и 113/17), члана 20. став 1. тачка 13. Закона о локалној самоуправи („Службени гласник РС”, бр. 129/07, 83/14 – др. закон 101/16 – др. Зкон и 47/2018), члана 6. став 1. тачка 10. Закона о финансирању локалне самоуправе („Службени гласник РС”, 62/06, 47/11, 93/12, 99/13, 125/14, 95/15, 91/16, 104/16 и 96/17) , и члана 37. Статута Града Ниша („Службени лист Града Ниша”, број 88/2008, 143/2016 и 18/2019),

Скупштина Града Ниша, на седници одржаној\_\_\_\_\_\_\_\_\_\_\_\_\_. године, донела је

**ОДЛУКУ**

**О РЕГУЛИСАЊУ СТАРОГ ДУГА ЗАКУПАЦА ПОСЛОВНОГ ПРОСТОРА НА КОМЕ ЈЕ НОСИЛАЦ ПРАВА ЈАВНЕ СВОЈИНЕ ГРАД НИШ, ОДНОСНО НА КОМЕ ГРАД НИШ ИМА ПОСЕБНА СВОЈИНСКА ОВЛАШЋЕЊА**

**Члан 1.**

Овом одлуком уређује се регулисање плаћања старог дуга и отпис камате, као изворног јавног прихода Града Ниша, доспелог за плаћање закључно са 31. децембром 2019. године, садашњих и бивших закупаца пословног простора на коме је носилац права јавне својине Град Ниш, односно на коме Град Ниш има посебна својинска овлашћења.

**Члан 2.**

Дуг који је предмет ове одлуке представља дуг за закупнину и камату утврђен у пословним књигама Градске управе града Ниша - секретаријата надлежног за наплату закупа, закључно са 31. децембром 2019. године, као и дуг по основу потраживања за накнаду штете.

Закључивање Споразума о начину и роковима измирења дуга, врши се по писаном захтеву дужника, на период отплате који не може бити дужи од 24 месеца.

Утврђена месечна рата се уплаћује у току месеца, у складу са закљученим споразумом.

**Члан 3.**

Дужнику који на основу Споразума о начину и роковима измирења основног дуга – закупнине изврши једнократно измирење старог дуга, у року од осам дана од дана закључења Споразума, врши се отпуст дела дуга од 40%.

Уколико се са дужником закључи споразум на три месечне рате, врши се отпуст дела дуга од 30 %, на шест месечних рата, врши се отпуст дела дуга од 20% и на дванаест месечних рата, врши се отпуст дела дуга од 10%.

Споразум се може закључити и на рок дужи од дванаест месеци, али не дужи од 24 месеца, у ком случају нема отпуста дуга.

У случају измирења старог дуга на начин из ст. 1, 2 и 3. камата се отписује у целости.

**Члан 4.**

За време отплате дуга на рате утврђене споразумом, закупац је дужан да редовно измирује текућу месечну закупнину у валутном року.

**Члан 5.**

Уколико дужник не уплати две узастопне рате утврђене Споразумом, или не плати текућу месечну закупнину у валутном року, закључени Споразум престаје да важи.

**Члан 6.**

На дуг, који је предмет Споразума о начину и роковима измирења основног дуга, неће се обрачунавати камата.

**Члан 7.**

Споразум најмање треба да садржи:

– укупан износ старог дуга;

– број рата и месечни износ сваке поједине рате репрограмираног дуга;

– рок доспећа сваке поједине рате репрограмираног дуга;

– одредбе о условима под којима се споразум закључује у погледу обрачуна камате и раскида, под условима из ове одлуке;

– одредбу којом се дужнику јасно и недвосмислено ставља до знања да склапањем споразума признаје целокупан износ старог дуга и да у случају раскида споразума на остатак дуга неће истицати приговор застарелости.

**Члан 8.**

Обавеза по основу камате дужника, отписује се након измирења главног дуга, у целости. Дужнику који је на дан 31. децембра 2019. године, имао неизмирену обавезу само по основу камате, иста се отписује.

**Члан 9.**

Услов за стицање права по овој одлуци, јесте да закупац измири све месечне закупнине од дана ступања на снагу ове одлуке до закључења Споразума о начину и измирењу основног дуга на рате.

**Члан 10.**

Споразуме о начину и роковима измирења старог дуга, закључиваће градоначелник града Ниша, на предлог Градске управе града Ниша – секретаријата надлежног за наплату закупнине.

**Члан 11.**

Ова одлука ступа на снагу осмог дана од дана објављивања у „Службеном листу Града Ниша”.

Број:\_\_\_\_\_\_\_\_\_\_\_\_\_

У Нишу,\_\_\_\_\_\_\_\_\_\_

**СКУПШТИНА ГРАДА НИША**

Председник

Мр Раде Рајковић, ср